Teoria elioçentrica
In to 1532 Niccolò Copernico, matematico e astronomo polacco, o finiva de scrive o sö libbro De Revolutionibus Corporum Cœlestium. Nasceiva a Teoria Elioçentrica, oua dïta anche Scistema Astronomico Copernican, de grande importanza no solo in Astronomia ma anche in Fixica, dæto che o stüdio di movimenti di corpi celesti o saieva servio, in to periodo feliçe fra Copernico e Isaac Newton, a süperä l' antiga distinzion fra Fixica terrestre e Fixica celeste.
[Càngia] O Sô ao centro
Comme dixe zà a parolla elioçentrica,a scoverta de Copernico a l' è stæta aveï trövou che o Sô o l' è ao centro e i atri corpi celesti ghe orbiten attorno; intorno ä Tæra, che a l' è un pianeta comme tütti i atri, gia a Lünna. Finna ad allua se credeiva in ta Teoria geoçentrica segundo a quale o Sô e i pianeti avieiven giou attorno ä Tæra.
[Càngia] O preçedente storico de Aristarco de Samo
In veitæ zà in ta primma meitæ do terso secolo avanti Cristo Aristarco de Samo, dïto o Copernico antigo, o l' aveiva sostegnüo che a Tæra a giava attorno ao Sô. Pe Aristarco, adreitüa, a giä attorno ao Sô no l' ea solo a Tæra e i pianeti do Scistema Solare, ma tütto l' Universo compreisa a sfera de stelle fisse. A teoria de Aristarco a l' ha avüo poca fortünna fra i sö contemporanei: l' ünico astronomo antigo a daghe a mente o l' è stæto Seleuco de Seleucia verso o 150 a.C.
[Càngia] Fondamenti matematici
Johannes Kepler, ciù conosciüo con a forma latinizzä do sö nomme comme Giovanni Keplero, aççettando a teoria de Copernico o ghe avieiva dæto ascì di fondamenti matematici. A Tæra e i atri pianeti gien attorno ao Sô: Keplero o scröve che e orbite no son circolari comme credeiva Copernico, ma ellittiche. Inoltre, grazie anche ae osservaziuin do sö mæstro Tycho Brahe, o definisce træ lezzi che regolen o movimento di pianeti intorno ao Sô.
[Càngia] Lezzi de Keplero
- Prima lezze: I pianeti percorren orbite ellittiche, de quali o Sô o l' occupa un di fœghi.
- Segunda Lezze: O raggio vettore che da o Sô o va a un pianeta o percorre aree uguali in tempi uguali.
- Terza Lezze: O rapporto fra o cübbo do raggio dell' orbita e o quadrato do tempo de rivoluzion o l' è o meximo pe tütti i pianeti, oscia in formula R³ / T² = K . Pe raggio dell' orbita se intende a distanza media fra pianeta e Sô.
[Càngia] Fixica terrestre e Fixica celeste
Dai tempi de Aristotele a quelli de Keplero se pensava che region sublünare (oscia a Tæra) e region suvialünare (i atri corpi celesti) seguissen lezzi diverse: a Tæra alterabile e corruttibile, i Astri eterni, incorruttibili, soggetti a un movimento circolare ugualmente eterno. A nascita de a teoria de Keplero a l' avvia a Fixica moderna, pe a quale e lezzi sun uguali in tütto l' Universo.
lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn